Կրասնոդարի հայկական թատրոն

Կրասնոդարի հայկական թատրոն (), Եկատերինոդարում հայկական ներկայացումներ տրվել են 1882 թվականից՝ դերասան և ռեժիսոր Տ․ Գալֆայանի ղեկավարությամբ։ Տեղի թատերախմբի հետ հանդես են եկել Մ․ Սարդարյանը (1883), Պետրոս Ադամյանը, Զաբելը, Ա․ Վրույրը (1886)։ Նոր Նախիջևանի բարբառով բեմադրվել են Նիկոլայ Գոգոլի «Ամուսնությունը» (1889)։

Պատմություն 

1890-ական թվականներին դերասան Հովսեփ Կարինյանի, Ա․ Շատվորյանի բեմադրությամբ ներկայացվել են Գաբրիել Սունդուկյանի «Էլի մեկ զոհ», Թովմաս Թերզյանի «Սանդուխտ կույս», Սրապիոն Հեքիմյանի «Սմբատ Ա» և այլն։ 1901 թվականին Հ․ Աբելյանի ղեկավարությամբ ելույթներ են ունեցել Բաքվի հայ դերասանախումբը (1903), ինչպես և թատերախմբի հետ՝ Կարապետ Գալաֆյանը (1903), Հ․ Ստեփանյանը (1907) և ուրիշներ։

Աբելյան-Արմենյան, Աբելյան-Սիրանույշ թատերախմբերը 1911-1912 թվականներին ներկայացրել են Շիրվանզադեի, Յուժին-Սումբատովի և այլոց գործերից, Արմավիրի թատերախումբը (ղեկ․՝ Հ․ Շահեն)՝ Շիլլերի «Ավազակներ», «Սեր և խարդավանք» պիեսները։

1919 թվականին Վաղարշ Վաղարշյանի ղեկավարությամբ Կրասնոդարում կազմակերպվել է Հայ դերասանների աշխատանքային կոլեկտիվ՝ «Կոմունա» անունով (1921 թվականին կոչվել է Ստեփան Շահումյանի անունով)։ Թատերախմբում էին Վաղարշ Վաղարշյանը, Հ․ Բաղդասարյանը, Մ․ Դավթյանը (Սուրաբյան), Մ․ Մանուկյան, Ա․ Արաբյանը և ուրիշներ։ Բեմադրություններից են Շիրվանզադեի «Պատվի համար», Լևոն Շանթի «Հին աստվածներ», Շեքսպիրի «Օթելլո» և այլն։

Թատրոնը որոշ ժամանակ եղել է նաև դրամա-օպերետային (Արմեն Տիգրանյանի «Անուշ», Երիցյանի «Ուշ լինի, նուշ լինի» և այլն)։ 1922 թվականինթատրոնը հյուրախաղերի է մեկնել Դոնի Ռոստով, միավորվել տեղի թատրոնին։ Կրասնոդարի թատերական ուժերի աջակցությամբ ելույթներ են ունեցել Հայաստանի օպերային արտիստներ (ղեկ․՝ Շարա Տալյան, 1925), Դոնի Ռոստովի օպերետային (1926-1927) խմբերը, Հ․ Աբելյանը (1926) և ուրիշներ։

Ծանոթագրություններ 

Ռուսաստանի հայկական թատրոններ